DECIZIA COMISIEI
din 22 decembrie 2009
de autorizare a Bulgariei să utilizeze statistici pentru anii anteriori penultimului an și să utilizeze anumite estimări aproximative pentru calculul bazei resurselor proprii TVA
[notificată cu numărul C(2009) 10413]
(Numai textul în limba bulgară este autentic)
(2010/4/UE, Euratom)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Tratatul de instituire a Comunității Europene a Energiei Atomice,
având în vedere Regulamentul (CEE, Euratom) nr. 1553/89 al Consiliului din 29 mai 1989 privind regimul unitar definitiv de colectare a resurselor proprii provenite din taxa pe valoarea adăugată (1), în special articolul 4 alineatul (4) și articolul 6 alineatul (3),
după consultarea Comitetului consultativ pentru resurse proprii,
întrucât:
(1)
Bulgaria a cerut autorizare de la Comisie să utilizeze conturile naționale pentru anii anteriori penultimului an și să utilizeze anumite estimări aproximative pentru calculul bazei resurselor proprii TVA pentru operațiunile menționate în anexa X partea B punctul 10 din Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (2).
(2)
Pentru defalcarea operațiunilor pe categoriile statistice prevăzute la articolul 4 alineatul (4) din Regulamentul (CEE, Euratom) nr. 1553/89, Bulgaria nu poate utiliza conturile naționale referitoare la penultimul an dinaintea exercițiului financiar pentru care urmează să fie calculată baza resurselor TVA. Prin urmare, Bulgaria ar trebui autorizată să utilizeze conturile naționale pentru anii anteriori penultimului an.
(3)
Bulgaria este autorizată să scutească o categorie de operațiuni (transportul internațional de pasageri), astfel cum se menționează în anexa X partea B din Directiva 2006/112/CE, pe baza anexei VI secțiunea 6 (Impozitare) punctul 1 din Actul de aderare a Republicii Bulgaria la Uniunea Europeană (3). Aceste operațiuni ar trebui luate în considerare pentru determinarea bazei resurselor proprii TVA.
(4)
Bulgaria nu poate face un calcul precis al bazei resurselor proprii TVA pentru operațiunile menționate în anexa X partea B punctul 10 din Directiva 2006/112/CE. Este probabil ca astfel de calcule să implice o sarcină administrativă nejustificată pentru Bulgaria în raport cu efectul acestor operațiuni asupra bazei totale a resurselor TVA ale acesteia. Bulgaria poate face un calcul utilizând estimări aproximative pentru această categorie de operațiuni. Prin urmare, Bulgaria ar trebui autorizată să calculeze baza TVA utilizând estimări aproximative în conformitate cu articolul 6 alineatul (3) a doua liniuță din Regulamentul (CEE, Euratom) nr. 1553/89.
(5)
Din motive de transparență și de securitate juridică, este necesar să se limiteze în timp aplicabilitatea acestei autorizări,
ADOPTĂ PREZENTA DECIZIE:
Articolul 1
Pentru realizarea defalcării în funcție de coeficienți, menționată la articolul 4 alineatul (4) din Regulamentul (CEE, Euratom) nr. 1553/89, Bulgaria este autorizată, începând cu 1 ianuarie 2009, să utilizeze cifrele obținute din conturile naționale pentru ultimii trei sau patru ani anteriori exercițiului financiar pentru care urmează să fie calculată baza resurselor TVA.
Articolul 2
Pentru calcularea bazei resurselor proprii TVA, începând cu 1 ianuarie 2009, Bulgaria este autorizată să utilizeze estimări aproximative în ceea ce privește transportul internațional de pasageri, după cum se menționează în anexa X partea B din Directiva 2006/112/CE.
Articolul 3
Prezenta decizie se aplică de la 1 ianuarie 2009 până la 31 decembrie 2013.
Articolul 4
Această decizie se adresează Republicii Bulgaria.
Adoptată la Bruxelles, 22 decembrie 2009.